અહીં દાદા ધર્માધિકારીએ આપના વિષે કહેલું તે ટાંકું : “દર્શકનું હૃદય સાહિત્યકારનું, હાથપગ રચનાત્મક કાર્યકરના અને માથું વિચારક-ચિંતક તથા રાજકારણીનું.” આપના જીવન, કાર્ય અને સાહિત્યને જોતાં એમનું આ કથન તદ્દન સાચું લાગે. વાંચન માહિતી અને જ્ઞાન આપે, મનન તેનું ઊંડાણ માપે અને ચિંતનથી નવનીત નીકળે. જો આપને મનન અને ચિંતનની આદત ન હોત તો સાહિત્ય અને અન્ય ક્ષેત્રમાં આટલી ઉચ્ચ કક્ષાનાં પ્રદાન અમને સાંપડ્યા ન હોત. કૃષ્ણવીર દીક્ષિત કહે છે તેમ આપે સાહિત્યને તો આપના જીવનનો 30% અંશ જ ફાળવ્યો છે, બાકીના 70% એક પ્રજાપુરુષ તરીકે ખરા સમાજ હિતલક્ષી ચિંતક અને એક સાચા જગત નાગરિકની હેસિયતથી જીવ્યા છો. આપની સહુથી મોટી દેણગી કેળવણીના ક્ષેત્રે રહી તેમ કહેવામાં હકીકત દોષ નથી. એવી જ રીતે આપના સાહિત્ય સર્જનમાં પણ કેળવણી વિષયક સાહિત્ય ઉત્તમ કોટિનું હોવાથી અન્ય પ્રકારો જેટલું જ મહત્ત્વનું સ્થાન મેળવી શક્યું છે. આ સાહિત્ય પ્રકાર પર આપના વિચારોનાં કયાં પાસાંની મહદ્દ અંશે અસર છે તે સમજાવશો?